YEYS! 2023: Младите хора искат по-прозрачен, цифров и опростен ЕС

**BG**

**На 23 и 24 март Европейският икономически и социален комитет (ЕИСК) беше домакин на 14-ото издание на проявата „Твоята Европа, твоето мнение!“ (YEYS!), която събра в Брюксел 105 ученици от 35 училища от всички 27 държави — членки на ЕС, и от седемте страни кандидатки. Предвид многобройните обществени и икономически предизвикателства, свиващото се гражданско пространство и заплахите за мира и основните права, тазгодишната конференция беше посветена на „Диалози с младите хора относно демокрацията“ и имаше за цел да гарантира, че гласът на младите хора се чува при оформянето на бъдещето на Европа. Препоръките на учениците ще бъдат представени на европейските институции и на политиците, заемащи високи постове в ЕС, през юни 2023 г.**

Учениците отправиха към европейските институции следните препоръки:

1. **Опростен ЕС: приложение eYou**, което да дава възможност на младите хора да общуват пряко с политиците и гражданското общество, като посочват основните си интереси и проследяват последните събития на местно равнище
2. Платформа **E-Youth** за информация относно Европейския съюз като начин за по-опростено представяне на политиката за по-младите поколения, която да им предоставя форум, на който гласът им може да бъде чут
3. Платформа **Eyout(h)rust,** която ще увеличи прозрачността в политиката на местно, национално и европейско равнище
4. Проектът **„Младежко демократично мнение“ (YDO)**, който ще подобри качеството на гражданското образование и ангажираността в Европа чрез създаване на програма за посланици на ЕС, която да събира мненията на младите хора и да предлага препоръки на създателите на политики
5. Повече **финансирани от ЕС инициативи, ръководени ОТ млади хора и предназначени ЗА млади хора.**

*„Кажете ни какви са Вашите очаквания и надежди за бъдещето на Европа. Какво бихте искали да се промени? Продължавайте напред, изразявайте мнението си, да бъдеш творчески и спонтанни*“, с тези думи председателят на ЕИСК **Криста Швенг** се обърна към учениците, събрали се за проявата. *„Това е решаващ момент за доверието в Европа като място на мир, демокрация и просперитет. За да се справи с новите предизвикателства, ЕС трябва да се вслушва в младите хора и да възприема нови идеи. Ще предприемем действия, основаващи се на резултатите от Вашата работа днес.“*

Заместник-председателят на ЕИСК, отговарящ за комуникацията, **Килиан Лохан** съобщи на учениците, че ЕИСК ще представи техните препоръки на Срещата на европейската младеж (EYE), организирана от Европейския парламент в Страсбург през юни.Гласът на младите хора има значение, защото те трябва да ръководят промяната към Европа на утрешния ден. *За заместник-председателя Лохан „това, което ще промени нещата в тези кризисни времена, е нашата активност. Когато в системата започнат да се появяват пукнатини или когато тя е изложена на риск, всички ние трябва да действаме по-енергично и да станем активни. Днес Вие предприехте тази стъпка: благодаря Ви.*

**Биляна Сиракова**, координатор на ЕС по въпросите на младежта в Европейската комисия, ни напомни, че „*Тези инициативи имат за цел да ангажират младите хора да станат активни граждани. Без активни граждани няма функционираща демокрация. Това, което тези млади хора направиха днес, показва какво представлява демокрацията: това е силата на хората, които се обединяват, за да предизвикат промяна и да окажат въздействие.“*

Обсъжданията показаха, че според младите хора в момента няма място, където гласът им да се чува в Европейския съюз. Те изразиха чувство за разочарование и фрустрация, тъй като не вярват, че разполагат с всички инструменти и информация, необходими за предприемане на действия и осъществяване на промени в обществото.

Членът на ЕИСК **Нежа Репаншек** ги увери, че това разочарование е добра отправна точка за промяна, като се позова на личния си опит: *„При мен мотивацията да започна да участвам активно възникна в резултат от фрустрация. Видях, че когато младите хора се обединяват, можем да бъдем много мощна сила. Никога не сте твърде млади, за да промените нещо в света.“*

**Измаел Паес Сивико**, член на Управителния съвет на Европейския младежки форум, обясни: *„Няма да видите бързи промени; те искат време. Но, моля Ви, не губете надежда! Продължете да работим за промяната, защото това, което казвате, в крайна сметка достига до лицата, отговорни за вземането на решения.“*

Участниците присъстваха на представление на театър Навпаки по време на заключителната сесия на „Твоята Европа, твоето мнение!“, което включваше 9 сценични песни на украински език, разказващи историите на млади хора, изправени пред различни житейски ситуации в контекст, който отразява настоящите събития в Украйна. Целта на представлението беше да покаже героите на ежедневието, които се борят за свободата си, не големи бронзови статуи, а обикновени хора.